
Degjimin publik e kryesoj kryetari i  Komisionit për Zhvillim Ekonomik, Infrastrukturë, Tregti dhe Industri, z. Zenun Pajaziti

KRYETARI: E kishim fillua nëse pajtoheni, ata që vijnë na bashkëngjiten pastaj.

Ju përshëndes të gjithëve,

Të nderuar deputetë,

Përfaqësues të inspektorateve të GAP e të tjerët që jeni këtu,

Sot në agjendë kemi një dëgjim publik, Mbikëqyrja e zbatimit të legjislacionit në fushën e inspektorateve.

Para një kohe me kërkesë të GAP të Institutit GAP të cilët kanë qenë të interesuar të bëjnë monitorimin e zbatimit të ligjit dhe funksionimit në përgjithësi të inspektorateve, ne e kemi pranua me kënaqësi.  Instituti GAP ka bërë edhe disa aktivitete tjera shtesë. Ne jemi pajtua që si Komision të bëjmë monitorimin e zbatimit të këtij legjislacioni. Përveç tjerash ne planifikojmë pastaj edhe disa takime veç e veç edhe ndonjë vizitë të inspektoratit të caktuar.

Sot kam kënaqësinë që të ju kemi bashkë me ne përfaqësues të inspektorateve. Para se ne të ju japë fjalën të tjerëve, përfaqësuesve të inspektorateve dhe pastaj edhe deputetëve të bëjnë pyetjet dhe adresimet e tyre.

Unë ja kisha dhënë fjalën zotit Visar Rushiti, nga GAP, fillimisht. Urdhëro Visar!

VISAR RUSHITI: Faleminderit, kryetar!

Përshëndetje për të gjithë,

Unë jam Visar Rushiti, nga Instituti GAP.

Po mundohem në disa pik me i paraqit një përmbledhje të inspektorateve në Kosovë dhe pastaj një pjesë të rekomandimeve që ne si GAP i kemi mendua për Komisionin.Ne jemi duke zhvilluar një projekt në përgjithësi është njëvjeçar për inspektoratet në Kosovë dhe së fundit kemi dal me një raport pasi kemi vizitua të gjitha inspektoratet në Kosovë dhe kemi pas se si funksionojnë ato dhe si janë të organizuara dhe sot po mundohemi me bë një përmbledhje të atij studimi dhe me disa rekomandime tjera.

Në bazë të vizitave kemi pa që në nivel qendrorë ekzistojnë diku 20 inspektorate, mirëpo nëse e përjashtojmë Inspektoratin e Forcës së Sigurisë së Kosovës dhe atë Policor janë diku 18 inspektorate që funksionojnë në nivel qendrorë dhe në bazë të ligjeve kur kemi shkua i kemi vizitua i kemi pa se sa janë ligje të cilat ata duhet me i mbikëqyrë zbatimin e tyre.

Këto 18 inspektorate janë përgjegjës për mbikëqyrjen e zbatimit të 140 ligjeve. Nëse i marrim inspektoratet që binë nën fushat e Komisionit për Zhvillim Ekonomik, Infrastrukturë, Tregti dhe Industri që janë në Inspektorati i Tregut, Infrastrukturës, Energjisë dhe i Minierave, atëherë nënfishat e këtyre komisioneve këto janë përgjegjëse për mbikëqyrjen e zbatimit të 27 ligjeve.

Inspektorati i Tregut duhet të mbikëqyrë zbatimin e 15 ligjeve, infrastrukturës 4, i energjisë 7 dhe inspektorati i minierave si pjesë e Komisionit të Pavarur për Miniera dhe Minerale duhet të mbikëqyrë zbatimin e ligjit.

Këtu nuk po e llogaritim Inspektoratin për Produkte të Ndërtimit të cilin ne e kemi gjet në ligj është i themeluar në vitin 2006 edhe pse kur kemi shkua në Inspektoratin e Tregut në Ministrinë e Tregtisë dhe Industrisë na ka thënë që ky inspektorat për produktet e ndërtimit nuk ekziston më. Është themeluar në vitin 2006, kur ka ekzistua në atë kohë një departament i ndërtimit, është shty një ligj, është miratuar Ligji për Inspektoratin e Produkteve të Ndërtimit si pjesë e Inspektoratit të Tregut, mirëpo ai sot nuk ekziston fare. Edhe pse është rekomandua mu heq ky projektligj, mu shfuqizua prapë domethënë ky ligj ekziston, është se është në fuqi.

Në bazë të vizitave që i kemi bërë këtyre 20 inspektorateve, kemi pa se secili inspektorat e ka një bazë të veçantë ligjore. Nga 20 inspektorate 9 prej tyre janë themeluar me ligje e pjesa tjetër janë themelua me akte tjera nënligjore, qoftë me udhëzime administrative, qoftë me vendime e të tjera.

Domethënë e kemi pa se nuk ka një hierarki që kish me përcaktua qoftë organizimin, qoftë strukturën e tyre institucionele. Dhe si pasoj e kësaj disa inspektorate funksionojnë si drejtori, disa kanë emërtime si trupa ekzekutiv e inspektoratit, disa janë divizione e disa tjera janë si zyre. 

Kur e kemi shikuar bazën ligjore në përgjithësi ne kemi pa sipas programit legjislativ 2013 Qeveria e Kosovës përkatësisht ka qenë kompetencë e Zyrës ligjore të Zyrës së kryeministrit për me e draftua një ligj për inspektorate në përgjithësi, mirëpo nuk është arrit mu bë një Ligj për inspektorate dhe më 27 dhjetor 2013 në Qeveri ish miratua një ligj për inspektime që ne kur e kemi diskutua me gjithë kryeinspektorët në Konferencën që e kemi mbajt më 4 mars para pakë ditësh është vlerësuar se Projektligji për inspektimin nuk ka asnjë efekt pozitiv në punën inspektuese të inspektorateve por në anën e kundërt vetëm paraqet një pengesë në punën e tyre. Domethënë është devijua nuk është ardhur Ligji për inspektorate ai që është mendua në fillim por ka ardhur një Projektligj për inspektimin të cilin kryeinspektorët më vonë munden edhe me u prononcua edhe më nuk sjell asnjë efekt pozitiv në punën e tyre.

Pastaj ekziston një përzierje e përgjegjësive për inspektim në mes të inspektorateve në nivel qendrorë dhe atyre në nivel lokal. E kemi pa te Ligji për themelimin e Inspektoratit të Tregut në vitin 2010 thotë se inspektorët lokal të tregut në bazë të këtij ligji kalojnë në nivel qendrorë. Mirëpo kur kemi shkua nëpër komuna dhe kemi vizituar inspektorët kemi pa që inspektorët lokal të tregut ende domethënë funksionojnë në kuadër të drejtorive të inspeksionit nëpër komuna, japin llogari aty, paguhen aty, nuk është zbatuar ajo pjesë e ligjit.

Në anën tjetër e kemi edhe një rast tjetër te Inspektorati sanitar, inspektorët sanitar të gjithë ata që janë në nivel lokal funksionojnë ende në nivel lokal edhe pse është bërë ligj për ushqimin në vitin 2009 dhe sipas këtij Ligji inspektorët sanitar në nivelin lokal kalojnë në nivel qendrorë në kuadër të inspektoratit dhe të njësisë së ushqimit dhe të veterinarisë, mirëpo kjo gjë nuk ka ndodhë dhe prapë janë pjesë e ... të inspeksionit në nivel lokal.

Kjo është një përmbledhje e këtij raporti që e kemi bë dhe ne kemi mendua një pjesë të rekomandimeve për Komisionit në bazë të gjeturave të raportit.

Kemi mendua se Komisioni për Zhvillim Ekonomik kish qenë mirë me kërkua nga ministritë që janë pjesë e fushave apo janë nënfisha që mbikëqyrë Komisioni për Zhvillim Ekonomik, siç janë Ministria për Zhvillim Ekonomik, Ministria e Infrastrukturës, Ministria e Tregtisë me kërkua raporte të veçanta për punën e inspektorateve dhe në nivelin e zbatimit të ligjeve që mbikëqyrin inspektoratet e tyre.

Pastaj, komisioni mundet me ftua në takime të ndara udhëheqësit e inspektorateve që mbulon komisioni për të raportua për punën dhe vështirësitë e tyre në përmbushjen e detyrave në funksion të zbatimit të ligjeve nga ato inspektorate.  Pastaj Komisioni ne kemi mendua që mund të ftoj në nivelin politik ministrat në mënyrë për me shtua presionin që ministritë të kujdesen më shumë në mbështetjen e inspektorateve për punën në zbatimin e ligjeve.

Komisioni në bazë të këtyre të dhënave do të përfshijë edhe raportin e GAP-it, të harton një raport me të gjeturat duke përfshirë edhe rekomandime për të ngritur nivelin e zbatimit të ligjeve dhe ky raport të diskutohet në seancë plenare.

Pastaj, Komisioni për zhvillim Ekonomik të kërkoj nga Komisioni për Legjislacion që t’ia kthej Qeverisë Projektligjin për inspektime nga se nuk ka ndonjë efekt pozitiv në punën e inspektorateve në Kosovë dhe Komisioni të rekomandoj Kuvendit që të kërkoj nga Qeveria hartimin e Ligjit për inspektoratet se një bazë unike ligjore për të gjitha inspektoratet në Kosovë siç ishte përcaktuar edhe me programin legjislativ 2013.

Unë nuk po zgjati më shumë por mundemi mu kyç për çfarëdo pyetje më vonë. Faleminderit!

(Ndërprerje nga regjia)

SHERAFEDIN MUMGJIU: Unë quhem Sherafedin Mumxhiu, kryeinspektor e kam por jam udhëheqës i inspektoratit sipas akteve të reja të brendshme të ministrisë. Udhëhiqi inspektoratin për energji në kuadër të Ministrisë së shërbimit ekonomik.

Do të përpiqem në suaza të temës që është ngrit me vend nga kolegët e GAP-it, shkurtimisht t’i përmendi disa çështje që i përkasin temës për të cilën jemi mbledhur ne këtu bashkërisht.

Çështja e parë që duhet ta ngris, është çështja e formave të organizimeve dhe pavarësisë së punëve të inspektorateve. Në mungesë të aktit ligjor për inspektorat, një akti unik ligjor të inspektoratit ministritë me akte të veçanta sipas nevojës, domethënë prej formimit shtetit tonë kanë forma qoftë në ligje qoftë në ligje administrative kanë themeluar inspektoratet të cilat dallojnë për nga rangimi i tyre si pozicion. 

Domethënë  ekziston inspektorati si divizion, ekziston inspektorati te disa ministri që është ent, te disa ministri është agjencion, kemi drejtorat, departament dhe janë një laramani e madhe e nivelizimit të inspektorateve gjë që, këtë qëllimisht po e them, gjë që kjo sigurisht po ndikon shumë edhe për shkak të ndikimeve dhe humbjes së pavarësisë nga personat përgjegjës që janë mbi inspektoratin, ka shumë persona, do të thotë si drejtorë të departamenteve, pasojnë mandej sekretarët permanentë, ministri, pse mos të them edhe anëtarët e kabinetit dhe të ministrit. 

Prandaj, kjo mënyrë e organizimit mendoj që duhet të rregullohet me një akt ligjor dhe për tu shmangur ndikimeve, të them ashtu, politike në punën e inspektoratit për pavarësimin e inspektoratit, inspektorati duhet, mendoj unë që të nxirret nga ministri dhe Qeveria, me një akt ligjor. Kur do të vendoset, është çështje që duhet të diskutohet. Kjo është një çështje që ndikon drejtpërsëdrejti edhe në zbatueshmërinë e ligjeve gjatë punës së inspektorëve.

Çështje e dytë që do ta përmendi është çështja e mbikëqyrjes së inspektorëve. Pra, unë po i ceku nja tri – katër tema që mendoj se janë të rëndësishme.  Kryesisht nuk është mënyra e kënaqshme e mbikëqyrjes së inspektoratit, unë pajtohem me ju zoti kryesues se ky është edhe mendimi juaj. Pse? 
Deri tani së paku, unë po flas për Ministrinë, për Inspektoratin e energjisë që është në kuadër të MZHE-s dhe nuk janë larg, përafërsisht është identike edhe në inspektoratet tjera. Raportimet që bëjmë ne në Inspektorat  i bëjmë me shkrim në periudha periodike kohore, javore, mujore dhe një raport vjetor për punën e inspektoratit. Dhe, ne si inspektorat, unë përmes... i përgjigjem drejtpërsëdrejti ministrit dhe ministri i merr raportet unë për punën e Inspektoratit. 

Mirëpo, mendoj, praktika ka treguar që ministri për shkak të angazhimeve që ka, shumë të mëdha, nuk ka kohë të merret me punët e Inspektoratit dhe të mbikëqyrë punën e Inspektoratit., Kjo është një çështje që duhet të rregullohet. Si? Do të shohim.  

Prandaj, pas raportimit që e bëjmë ne, nuk ka bë vaki, 10 vjet unë jam në këtë pozicion prej themelimit, sa ka qenë bile atëherë pa ekzistuar Ministria e Energjisë dhe Minierave sepse ka qenë sektori energjetik pranë kryeministrit – Zyra për Energjetikë. Prej asaj date, do të thotë si kryeinspektor i zyrës kam qenë dhe pastaj... Pra, po dua të them (në të qeshur), i kam ndërrua shumë. Dhe në asnjë rast të katër ndërrimit të qeverisë dhe ministra kam përjetuar dhe është dukuri që vërtet vlen të ceket. Dhe në asnjë rast, në asnjë rast nuk ka bërë vaki raportet e mia që i kam bë të më thërret një herë ministri si përfaqësues i parë i imi: hajde zotëri kryeinspektor të bisedojmë për punën e inspektorit. S’ka bë vaki! Ka mbet vetëm në letra që unë i kam dërguar. 
Unë, tash besoj se kjo çështje është e ngjashme me inspektoratet tjera, po nuk e di, me përjashtim të këtyre inspektorateve që janë pranë komisionit të pavarur jashtë Qeverisë.

Çështja e tretë, që ndoshta vlen të përmendet, të nderuar deputetë, unë mendoj te çështja e harmonizimit të ligjeve. Shikoni! Te ne mungon një harmonizim i mirëfilltë i ligjeve. Po ashtu, sikur që janë bërë hartimet në veçanti me ministritë, po them në veçanti, në sektorët e vet kanë  hartuar ligje, po që ato ligje asnjëherë s’janë harmonizuar.  Unë them se ka qenë një tentativë, po edhe është, në vitin e fundit është marrë një qëndrim që ligjet që hartohen dhe udhëzimet administrative tu dërgohen ministrive të tjera që japin komentet eventuale për këto ligje. Kjo po ndodhë tash. Mirëpo, nuk është edhe kjo bash zgjidhje adekuate, se unë e kam një rast konkret, e do ta përmendi, që së fundi është hartuar nga kryeministria ligji për inspektime. E përmendën këta kolegët e GAP-it.

Ligji për inspektime në bazë është deleguar, ose jo që është deleguar, por është dërguar për komente në të gjitha ministritë dhe ne, Ministria jonë dhe Inspektorati jonë, meqenëse është tema për inspektorate, i kemi dhënë vërejtjet tona me shkrim, dhe më besoni edhe vërejtje kapitale në aspektin e funksionalizimit të atij ligji se ai ligj realisht për mua është i pazbatueshëm, ose jo për mua, por për inspektoratet. 

Vërejtjet tona nuk janë marrë parasysh. Asnjë vërejtje kryeministria nuk e ka zbatuar nga vërejtjet me shkrim që i kemi bë. Do të thotë, unë desha ta them një rast që nuk po harmonizohet çështja e harmonizimit të ligjeve me sektorë të veçantë të shoqërisë. 

Është edhe një çështje që ndoshta flet për çështjen e harmonizimit dhe qasjes së emërimit dhe caktimit të pozicionit të inspektorateve. Në kuadër të Ministrisë së Zhvillimit ekonomik ekziston departamenti për miniera dhe për energji, pra ish Ministria e Energjisë dhe Minierave, në kuadër të cilit do të thotë është dashur të jenë dy inspektorate – inspektorati i minierave dhe i energjisë. 
Shikoni çfarë anomalie ndodhin. Inspektorati i minierave nxirret nga Qeveria, i jipet Komisionit të Pavarur të Minierave, deri sa Inspektorati për energji që nuk bartet në ent të pavarur rregullator të energjisë. Këqyrni çfarë anomalie! Të dy janë politika dhe temë e mbikëqyrjes së Ministrisë tonë. Një inspektorat shkon në një ent të pavarur, inspektorati tjetër nuk shkon në entin e pavarur rregullator për energji por mbetet në kuadër të Ministrisë... Po, vetëm pasojat e kësaj tash i shohim. Dhe ne që kemi mbetur në kuadër të Qeverisë, jo si ent i pavarur, i kemi rrogat pse mos të them 3 herë më të vogla, e kryejmë punë të njëjtë. 

OK! Do ta rrumbullakoj. Pra, mendoj që duhet të shkohet në hartimin e një ligji për inspektorate dhe mundësisht në atë ligj, sidomos në atë ligj, të nxirren inspektoratet nga ministritë dhe Qeveria. Përndryshe, nuk do të kemi ne asnjëherë inspektorate të pavarura nëse mbetet në kuadër të ministrisë dhe Qeverisë. Nuk kam tjetër.

KRYETARI: Faleminderit shumë! Dikush tjetër? 

ÇERKIN DUKOLLI: Faleminderit zoti kryetar!

Përshëndetje për deputetet dhe deputetët, këta kolegë këtu e gjithashtu edhe për përfaqësuesit e GAP-it. 

Unë jam Çerkin Dugolli, drejtor i Inspektoratit në Ministrinë e Infrastrukturës. 

Po duke dashur të mos marrë shumë kohë, duke e çmuar shumë kohën e grupit – të komisionit parlamentar, atëherë do të përpiqem të jem shumë i shkurtër. 

Ne mendoj se do të flasim në çështje në parim dhe jo në detaje, domethënë në formatin që jemi sot. Ndërsa për detaje më tepër u takon ekspertëve por në këtë format unë besoj se i kisha humbur, faktikisht nuk kisha marrë kohën e juaj më tepër, por çështje parimore.  Kemi ardhur në një situatë kur ne kemi një projektligj për inspektimet dhe besoj që ky debat bajagi e kemi shterur edhe me datën 4, në kohën kur GAP veç e prezantoi projektin – të gjeturat, diagnostifikimin apo ta quajmë si të domi, faktikisht kur ne edhe atë ditë e kemi thënë që ky projektligj në një formë apo tjetër zëvendësohet nga Ligji për procedura administrative, sepse me këtë projektligj kemi vetëm parime dhe çështje, faktikisht parime dhe procedura por nuk kemi diçka konkrete dhe duke e pasur ligjin për procedurat administrative, faktikisht po më duket se kemi bë një punë të dyfishtë apo përafërsisht të dyfishtë. 

Ideja ishte edhe atëherë, edhe tash dhe gjatë takimit që kemi pasur me analistët e GAP-it me zotin Visar dhe bashkëpunëtorët e tij, e kemi shfaqur faktikisht bindjet tona se si dëshirojmë ta kemi më mirë. ... Ne kemi shfaqur faktikisht ato bindjet tona, se si dëshirojmë ta kemi më mirë. Kemi ardhur në përfundim, që duhet të ketë një ligj, sikur që ka qenë procedura legjislative për inspektoratin, po megjithatë jemi këtu për t’i kontribuuar kësaj situate, kësaj çështjeje dhe dalim te diçka më e mira që mund të bëhet. 

Edhe njëherë po them, zoti kryesues dhe ju të nderuar deputetë, se ky projektligj, faktikisht, në një formë apo përafërsisht është i zëvendësuar, kemi ligjin për procedura administrative, që flet për pajime, për procedura se si ngritët një çështje. Mirëpo, sikur të kishim një ligj unik, që e përmendi parafolësi, për inspektoratet, aty do të hynin çështje shumë themelore, struktura, organizimi, llogaridhënia, nën kulmin e kujt do të jenë e kështu me radhë, faktikisht, pa i përmendur dhe detajet tjera. 

Faleminderit! Jam i gatshëm, faktikisht, me kontribua në këtë situatë. Faleminderit për vëmendjen!

MYZEJENE SELMANI: Faleminderit, kryetar! 

Përshëndetje për deputetët! Përshëndetje për përfaqësuesit e GAP-it dhe inspektoratit brenda Qeverisë, edhe pse u pa që nuk janë fort të kënaqur, edhe pse janë brenda Qeverisë! 

Faleminderit, Visar për rekomandimet të cilat i ke sjellë brenda Komisionit Parlamentar. 

Pikësëpari duhet të dimë, që ne kemi bërë disa ligje dhe ju paskët ngritur çështjen e një ligji të përbashkët për inspektoratet në Kosovë dhe në bazë të diskutimit të përfaqësuesit nga Ministria e Zhvillimit Ekonomik, se tha unë i kam përcjellë katër ministra, më vjen mirë. Dashtë Zoti t’i përcjellësh edhe 4 të tjerë a 5, mirëpo esenca është rekomandimet të cilat i ka hartuar GAP-i dhe puna në terren, po bëhemi shumë më transparent në çështjen e debatit.

Puna në terren, unë e kam këtu një fletushkë tuajën, inspektorët e Administratës Tatimore, kryeinspektori i... te KPMM-ja transferimi i tij në zyrën e kryeministrit.  Cilat janë efektet e këtyre inspektorëve? A është problemi që këta nuk janë njerëzit e duhur në vendin e duhur, a janë këta njerëzit të cilët nuk kanë pagë çfarë u duhet dhe në konfliktin e parë apo në atakimin e parë me personin të cilin duhet të inspektojnë këta njerëz, e ulin personalitetin dhe shkelin mbi udhëzimet administrative, shkelin mbi ligjin dhe atakohen me marrje të mitos. 

Ne kemi pas raste konkrete edhe në televizion, kur vetë inspektoratet e Administratës Tatimore janë zënë “live”, në marrjen e mitos. Çka është efekti tash? Çka po doni ju në këtë aspekt, si inspektorë? Po doni me i pas duart larg Qeverisë, pa presion, se thatë Aktet ligjore... “... të zbatohet një akt... të miratohet një akt ligjor,... Inspektorati nën presion nga ministri, Qeveria dhe drejtori i një departamenti, në të cilën raporton inspektorati.”

Ministri me një post ministror është që të bëjë politikat, pavarësisht cili ministër është, nuk është efekti i tij absolutisht. Çështja e Qeverisë, Qeveria ka punë ndoshta pak më të mëdha, se sa çështjen e inspektoratit. 

Të vendosësh te një zyre e rregullatorit të pavarur, prapë edhe aty pagat janë më të mira, unë aty direkt të përkrahu ty, se pagat janë më të mira. Unë jam që inspektorat të kenë paga të mira, mirëpo të zbatojnë ligjin. Dhe, të kemi inspektorë të duhur në vendin e duhur dhe të kemi numrin e madh të tyre, jo numrin e vogël të tyre, se ata kur janë në numër të vogël, ata masandej menjëherë po atakohen me mitmarrje, se ne jemi qytetarë të Kosovës dhe shumë lehtë njihemi ndërmjet veti. 

Mbikëqyrja e inspektoratit, nga kush doni me e lënë me mbikëqyr inspektoratin? Po debatojmë, nga kush të doni. Hajde, një trup i pavarur... nuk ka në Kosovë trup të pavarur. Në rast se zgjidhet nëpërmes Kuvendit dhe Qeverisë nuk është i pavarur, është trup politik. 

Inspektorë të pavarur nga Qeveria, e patëm ne kryeinspektorin nga KPMM-ja dhe çka ndodhi? Duhet të atakoni në raste konkrete, që të nxirrni diçka shumë të zbatueshme dhe shumë të lehtë edhe për inspektorin, po e marr në këtë rast, më fal, kolegun tim inspektorin, ky është pala, që do të inspektohet. Cila do të jetë zbatueshmëria e ligjit në mes inspektorit dhe palës inspektuese, që do të inspektohet? Sa do të jetë ky i pavarur vetë, si autoritet, si person, si njeri që të shkojë në vizavi me ligjin. 

Ne mund t’i komplikojmë sa të duash ligjet, mund të nxjerrim sa të duash ligje, po nxjerrim ligje çdo ditë këtu në Kuvend, po ju them shumë... është mandati im i dytë, veç esenca është çfarë kualiteti të inspektorëve po çojmë në palën inspektuese dhe cilët janë ata inspektorë tanë, që duan, unë jam që t’u rriten pagat, ndoshta edhe t’u dyfishohen pagat, po mos të ketë marrje të mitos. Jo, duhet të ndalen! Dikush duhet t’i ndalë ato, se ata shkojnë trupa inspektuese e nuk shkojnë ata me bo pazar me të, me i thënë ti a po mi jem mua qekaq, unë qekaq edhe balancohemi... 

Unë kisha kërkuar nga Visari, se cila është korniza jote e trashë, që mendon ti që këta njerëz dhe ky ligj apo kjo infrastrukturë ligjore, që t’i ketë njerëzit e duhur në vendin e duhur dhe çka parasheh ti, tash unë me ty du me u marrë, se këta janë në pozicione tjera, me ty dua me u marrë, cila është esenca jote, që ti nxjerrësh një trup inspektues të pavarur, të fortë moralisht, mirëpo edhe të kenë koston e vetë mujore, që mos të atakohen me trupën të cilën e inspektojnë, që të mos marrin mito dhe të kemi një funksionim të ligjit dhe të mos kemi problem, se kur të paraqitet problemi në mes këtyre dyve, atëherë menjëherë atakohet me Kodin Penal. 

TEUTA SAHATQIJA: Faleminderit, kryetar!

Mendoj që së pari duhet ta përgëzojmë dhe ta falënderojmë GAP-in për një punë të mirë, për një analizë. E pash që është analizuar dhe situata në vendet në rajon edhe përfundimet, të cilat ju i keni nxjerrë, e pash që edhe prej ministrive edhe prej inspektorateve, ishin përfundime të cilat u pranuan. Dhe, kërkesa që të shkohet me një ligj të ri për inspektorate, mendoj që ishte kërkesë shumë e qëlluar, e cila u pranua dhe pikërisht kjo lidhja në mes të shoqërisë civile, e cila është e aftë të artikulojë, të identifikojë problemin dhe Kuvendit, i cili e ka kapacitetin e draftimit të ligjeve, mendoj që edhe me këtë është treguar jashtëzakonisht e efektshme.

Prandaj, mendoj që ne si komision, që në detyrën tonë e kemi edhe mbikëqyrjen e zbatimit të ligjit edhe prej rezultateve të asaj, të nxjerrim, të rezultojë me aktivitet të duhur, kujtoj që e morëm mesazhin prej jush dhe desha të ju falënderoj edhe juve dhe të gjithë pjesëmarrësit këtu për këtë. 

Prandaj, nuk besoj që mbet shumë gjë për tu thënë. Pajtohem dhe mendoj që ne duhet të caktojmë tash procedurat tona për të vazhduar me kërkesë për draftimin e ligjit. Faleminderit!

SHERAFEDIN MUMGJIU: Nuk e përfundova me një çështje rreth fatit të Ligjit për inspektimin. 

Ligji për inspektimin, e thash në fjalimin tim, që është në formën qysh është dorëzuar, është i pazbatueshëm praktikisht. Të merremi vesh, ai ligj nuk mund të zbatohet dhe është dashur, do të thotë, të vijë pas Ligjit për inspektoratin pastaj me ardh ligji për inspektimin. Kur themelohen, forcohen inspektoratet, atëherë trajtohet çështja e inspektimeve. Dhe, mendoj që ky ligj duhet disi, ju si deputetë, duhet të tërhiqet nga moszbatimi, se është i pazbatueshme, realisht është... unë mendoj ashtu me grupin tim. Faleminderit, zoti kryesues!

HASHIM DESHISHKU: Kryetar, faleminderit! 

Unë do ta kem shumë shkurt, megjithëse Myzejenja ma la amanet, kur të flet Visari, me shkrua çka të thotë, e me ia tregua unë pastaj. 

Unë falënderoj Visarin dhe Institutin GAP për një punë, të cilën e ka bërë. Normal, u dha edhe vërejtje nga MZHE-ja nga zoti Sherafedin, i cili ka dhënë raporte dhe me shkrim ditore, mujore, siç i tha ato, te ministrat dhe kurrë nuk janë marrë ministrat me ato punët e procesverbaleve, të cilët i kanë bërë inspektorët.  Kjo është një punë shqetësuese, të them, pse nuk u marrë kurrkush me ato vërejtje apo të mira, si i kanë pas ato, unë nuk po dua me hy tash që ka pas vetëm vërejtje në ato punë të kryeinspektorëve dhe inspektorëve, por është edhe më shqetësuese, nëse ka qenë te niveli i inspektorëve lokalë, pse s’kanë kalua në bazë të ligjit me respektua ligjin dhe me kalua në nivele qendrore. Dhe, prapë ata inspektorë a janë lokalë a qendrore? 

Kështu që, është një vërejtje shqetësuese pa marrë parasysh cila komunë është ajo, pse s’janë respektuar rregullat dhe është edhe më shqetësuese pse nuk ekziston inspektorati i ndërtimit, kurse, në të vërtetë në Kosovë pas luftës është ndërtimi në një hov shumë të madh dhe nuk ekziston ai inspektorat, i cili për mua është kjo një punë shumë shqetësuese, për arsye se ndërtimet që janë duke u bërë në Kosovë, në të gjitha qytetet e Kosovës, janë ndërtime shumë të mëdha dhe nuk kemi kurrfarë kontrolli për ndërtimet që janë bërë dhe punë tjera ndërtuese. Faleminderit! 

ÇERKIN DUKOLLI: Kryetar,

Unë vetëm desha me e tërheqë vëmendjen pak, sa i përket ligjit, faktikisht sipas Ligjit për parandalimin e konfliktit të interesit, faktikisht inspektori, kryeinspektori, qoftë i nivelit lokal apo qendror, barazohet me nëpunësit e lartë publikë, faktikisht krah presidentes e deri aty, dhe tash vjen pyetja shumë e thjeshtë kjo: “Ti, një inspektor lokal, që mund ta ketë rrogen 300 euro me një pagë, koeficienti 6 apo 280 euro, ligjërish e ke çua në nivel të presidentit dhe kryeministrit dhe ia ke lënë ti një rrogë 280 euro...” faktikisht, edhe kjo është një diçka që duhet me u punua më tepër në harmonizimin e ligjeve. 

E ke identifikua, i ke dhënë pozitë, i ke lënë në menaxhim shumëçka, faktikisht, nuk e ke mbështetur logjistikisht mbrapa. Besoj, që edhe GAP-it ka me i hy ndoshta kjo në punë, nëse veç e ka punë studimin e mëtutjeshëm. 

KRYETARI: Faleminderit! Nëse nuk ka dikush diçka, kishim mundur gradualisht ta përmbyllim. 

Mendoj, që para se me i nxjerrë edhe ne, me i aprovua në komision, kështu do të përfundojë puna jonë si komision, me aprovimin e disa rekomandimeve, të cilat do të jenë pjesë e trajtimeve të mëtejme të Kuvendit të Kosovës dhe si udhërrëfyes për punët që duhet me i krye ne në shërbim të legjislacionit sa më të mirë, që mbulon fushën e inspektorateve. Kjo ishte edhe ideja. 

Deri më tash, pa dashur me e stërmadhua një punë, a me... është angazhimi më i madh që kanë bërë institucionet edhe njëherë për me i trajtua këto... punën e inspektorateve duke iu falënderuar GAP. 

GAP ka bërë edhe një përmbledhje të punës së vet, të shënimeve të opinioneve, që janë marrë prej inspektorateve të ndryshme, i cili është tash për tash dokumenti më përshkrues, më objektiv për punën e... Nëse ne arrijmë të nxjerrim rekomandimet më të mira, kjo kishte me qenë tash për tash ajo që ne dëshirojmë e bashkëngjitëm kolegëve deputetëve në falënderimin për GAP. Unë kisha thënë në punën dhe kohën që ka mbetur, besoj që do të ishte mirë t’i bëjmë edhe disa takime të veçanta. I kemi trajtuar në komision disa herë punën e inspektorateve. Këto shqetësime kanë qenë pjesë e debateve tona, si deputetë. Ka pasur plotë arsye pse ka ligje të ndryshme, pse funksionojnë inspektoratet, kështu si funksionojnë? Kryesisht, edhe për shkak të specifikave që i kanë inspektoratet. Te inspektoratet ndryshe është puna e inspektoratit të arsimit me inspektoratin e tregut ose të minierave me... e tjerë, e tjerë... po, ideja është që disa çështje që janë themelore, që kanë të bëjnë prej rekrutimit të personave, pastaj të pagave e deri të funksionimi me ardh në njëfarë modeli të funksionimit sa më uniform. Kjo është ideja. 

Nuk duhet të ketë paragjykime, dhe shpeshherë varet zbatimi i ligjit edhe prej personave, të cilët e zbatojnë ligjin. Nuk kisha paragjykuar ministrin, nëse... unë e di që zoti Zharku ka pasur një komunikim tjetër në kohën sa ka qenë ministër, në Inspektoratin e Tregut, ka një mënyrë të tij, varet si e zhvillon. Po, është në funksionin pozitiv të asaj ministrie, të atij ministri, me i marrë për bazë rekomandimet, që i bën inspektorati, pavarësisht a e takon atë në baza ditore, a s’e takon hiç, a... nuk është... kjo është një çështje më shumë edhe teknike.

Sido që të jetë, ju falënderoj të gjithëve, edhe GAP. Ju ftoj që të vazhdojmë bashkë deri në përfundimin e këtij procesi dhe juve ju uroj të gjithëve punë të mbarë! Besoj, që do ta bëjmë punën më të mirë tonën në funksionim sa më të mirë të inspektorateve. 

Faleminderit shumë! 
E përgatiti:

Njësia për transkriptim dhe lekturë

